
Til 

Medlemmerne af Folketingets Europaudvalg 

Møde i Europa-Parlamentets delegation til konventet

På det tredje møde i Europa-Parlamentets 32-mand store konventsdelegation
 orienterede Europa-Parlamentets to repræsentanter i konventets præsidium, Inigo Mendez de Vigo (PPE) og Klaus Hänsch (PSE) om status for forberedelserne af konventet.

Første møde

Mendez de Vigo kunne fortælle, at EU-konventets første møde vil blive afholdt den 28. februar kl. 14.30 eller 15.00. Forinden afholdes en uformel frokost for konventsmedlemmerne. Mødet vil blive indledt med taler af formanden for konventet, Giscard d’Estaing, den spanske rådsformand og ministerpræsident José Maria Aznar, Europa-Parlamentets formand Pat Cox samt kommissionsformanden Romano Prodi.

Derefter vil der efter en kort pause blive afholdt en generel debat mellem konventsmedlemmerne om EU’s fremtid.

Det er endnu ikke afklaret om konventet også skal mødes den 1. marts. Beslutningen herom skal træffes af konventets præsidium, der tidligst kan mødes den 22. februar, når de to repræsentanter fra de nationale parlamenter er udpeget. Det kan tidligst ske på et møde blandt repræsentanmter fra EU-landenes nationale parlamenter, der finder sted i Bruxelles den 22.  februar.

Hvis de to manglende repræsentanter fra de nationale parlamenter udpeges her, vil præsidiet holde møder både den 22. februar om eftermiddagen samt torsdag den 27. februar.

Mødekalenderen

Der er fortsat intet endeligt besluttet om mødekalenderen for konventet. Størstedelen af Europa-Parlamentets delegation ønsker så mange møder som muligt, fordi man vurderer, at mange møder vil øge selve konventets betydning i forhold til præsidiet og formandskabet for konventet. Ligesom det vil øge Europa-Parlamentets muligheder for at få indflydelse.

Det ser dog ud som om konventssekretariatet foreslår, at konventet mødes en gang om måneden á to dage, mens Parlamentet kræver to månedlige samlinger.

Sekretariatet foreslår de første møder afholdt på torsdage og fredage på følgende datoer:

· 28. februar, 

· 21-22 marts, 

· 18-19 april 

· 23-24 maj
Også denne beslutning  skal dog fastlægges af præsidiet. 

De nationale parlamenter kunne dog overveje at tage spørgsmålet om mødedage op på mødet i Bruxelles den 22. februar. Flere nationale parlamenter er ikke tilfredse med at skulle mødes torsdag/fredag, men ønsker at mødes mandag/tirsdag, som man har gjort i COSAC siden 1989.

Suppleanternes deltagelse i konventet

Et andet vigtigt udestående spørgsmål er, i hvilket omfang suppleanterne til konventet vil kunne deltage i konventsmøderne. Europa-Parlamentet støtter her, at suppleanterne skal kunne deltage med taleret og ret til at stille ændringsforslag.

Der synes dog at være en anelse modvilje mod dette hos Giscard d’Estaing. Mendez de Vigo meddelte i hvert fald, at Giscard d’Estaing har accepteret, at suppleanterne kan deltage i konventsmøderne, hvilket de Vigo betragtede som en stor sejr. Til gengæld sagde han intet om, hvorvidt suppleanterne vil kunne tale på konventsmøderne eller fremsætte ændringsforslag uafhængigt af om de ordinære medlemmer er til stede. 

Dette spørgsmål vil dog først kunne finde sin endelige afklaring på et møde i konventets præsidium, og beslutningen vil derefter skulle godkendes af selve konventet.

Også spørgsmålet om suppleanternes rolle i konventet kan tages op af de nationale parlamenter på mødet fredag.

De Vigo forslog fem hovedemner for debatten om Unionens fremtid

Mendez de Vigo fandt det også vigtigt at tage hul på debatten om, hvordan drøftelserne i konventet om EU’s fremtid skal organiseres.

Mendez de Vigo foreslog her, at man organiserer debatten om de 64 emner fra Laeken-erklæringen under fem overskrifter: 

· Unionens formål og værdigrundlag

· Unionens plads i verden

· Hvad skal Unionen lave?

· Hvordan skal Unionen styres?  

· Hvordan sikres Unionen demokratisk legitimitet?

Medlemmer såsom Andrew Duff (ELDR), Hanja Maj-Weggen (PPE) og andre advarede dog mod, at de 64 spørgsmål fra Laeken bliver et ”korset” for konventet. Duff nævnte en stribe andre emner, som han mener bør tages op: regionernes rolle i fremtidens EU, den fremtidige finansiering af EU, EF-Domstolens rolle, spørgsmålet om hvorfor nationale parlamenters kontrol med deres regeringers europapolitik er så dårlig. 

Lone Dybkjær sagde supplerende, at konventet ikke bør glemme at se på de mange muligheder, der er for at forbedre EU-samarbejdet uden traktatændringer, som f.eks. ved at åbne møderne i Ministerrådet.

Forretningsorden for konventet

Europa-Parlamentet ønsker også, at der så hurtigt som muligt bliver vedtaget en forretningsorden for konventets arbejde. Mendez de Vigo fortalte, at Giscard d’Estaing vil fremlægge et forslag til forretningsorden, men at han ikke ønsker at gøre det, før han er sikker på, at det støttes af flertallet i konventet. Giscard d’Estaing vurderede, at et slagsmål i konventet om forretningsordenen vil være et kedeligt signal at sende til offentligheden på den første mødedag.

Det er derfor endnu uvist, om der bliver fremlagt et forslag til forretningsorden på konventets første mødedag. Det afhænger af holdningen i præsidiet.

Arbejdsgrupper i konventet

Det sidste spørgsmål, som var oppe på mødet i Europa-Parlamentets delegation, var, om der skal kunne nedsættes arbejdsgrupper for konventet. 

Spørgsmålet om etableringen af arbejdsgrupper handler i høj grad om magt. Dannelsen af arbejdsgrupper vil give konventsmedlemmer uden for præsidiet bedre muligheder for at påvirke udarbejdelsen af teksterne, end hvis alle tekstforslag udarbejdes af præsidiet, sekretariatet eller i specielle tekniske arbejdsgrupper.

Det lader til, at det store flertal i Parlamentets delegation ønsker denne mulighed. Som flere medlemmer udtrykte det: ”Vi ønsker et arbejdskonvent”. Parlamentet ønsker med andre ord at undgå en situation, hvor det bliver de tre konventsformænd eller præsidiet, der kommer til at køre løbet.

Som Lone Dybkjær udtrykte det: ”Det vil være en stor fejl at flytte traktatrevisioner fra det ene lukkede forum (regeringskonferencen) til et andet lukket forum, når nu hele idéen bag konventet er at give offentligheden bedre indsigt i disse forhandlinger”. 

Mendez de Vigo gjorde det hertil klart, at Giscard d’Estaing ikke ønsker, at der nedsættes generelle arbejdsgrupper, men gerne ser tekniske arbejdsgrupper med et præcist og veldefineret mandat.

Med venlig hilsen

Morten Knudsen

� Europa-Parlamentets delegation består af 16  medlemmer og 16 suppleanter. Suppleanterne deltager på lige fod med de ordinære medlemmer på delegationsmøderne.





